1)

iekļauj šādu pantu: “1.a pants 1. Saskaņā ar 2. un 3. punktu dalībvalstis var paredzēt atbrīvojumus no dažiem šajā direktīvā paredzētajiem pienākumiem attiecībā uz sabiedrībām, kuras bilances datumā nepārsniedz divus no trim turpmāk norādītajiem kritērijiem (saimnieciskās mikrovienības): a) kopējā bilance: EUR 250 000; b) neto apgrozījums: EUR 500 000; c) vidējais darbinieku skaits finanšu gada laikā: 10. 2. Dalībvalstis var atbrīvot 1. punktā minētās sabiedrības no kāda vai visiem šādiem pienākumiem: a) no pienākuma atspoguļot posteņus “Priekšapmaksa un uzkrātie ienākumi” un “Uzkrātie maksājumi un nākamo periodu ienākumi” saskaņā ar 18. un 21. pantu; b) ja dalībvalsts izmanto šā punkta a) apakšpunktā paredzēto iespēju, tā var atļaut šīm sabiedrībām – tikai attiecībā uz citām izmaksām, kā minēts 3. punkta b) apakšpunkta vi) punktā – atkāpties no 31. panta 1. punkta d) apakšpunkta attiecībā uz posteņu “Priekšapmaksa un uzkrātie ienākumi” un “Uzkrātie maksājumi un nākamo periodu ienākumi” atspoguļošanu, ja šis fakts ir izklāstīts pārskatu pielikumā vai saskaņā ar šā punkta c) apakšpunktu – bilances beigās; c) no pienākuma sagatavot pārskatu pielikumus saskaņā ar 43. līdz 45. pantu, ja šīs direktīvas 14. pantā un 43. panta 1. punkta 13. apakšpunktā un Direktīvas 77/91/EEK (7) 22. panta 2. punktā prasītā informācija ir sniegta bilances beigās; d) no pienākuma sagatavot gada ziņojumu saskaņā ar šīs direktīvas 46. pantu, ja Direktīvas 77/91/EEK 22. panta 2. punktā prasītā informācija ir sniegta pārskatu pielikumos vai bilances beigās; e) no pienākuma publicēt gada pārskatus saskaņā ar 47. līdz 50.a pantu, ja tajos iekļautā bilances informācija ir pienācīgi iesniegta saskaņā ar attiecīgās valsts tiesību aktiem vismaz vienā attiecīgās dalībvalsts norādītajā kompetentajā iestādē. Ja kompetentā iestāde nav centrālais reģistrs, komercreģistrs vai uzņēmumu reģistrs, kā minēts Direktīvas 2009/101/EK (8) 3. panta 1. punktā, kompetentajai iestādei ir jāpaziņo reģistram iesniegtā informācija. 3. Dalībvalstis var atļaut 1. punktā minētajām sabiedrībām: a) sagatavot vienīgi saīsinātu bilanci, attiecīgos gadījumos atsevišķi norādot vismaz tos posteņus, kas 9. un 10. pantā ir apzīmēti ar burtiem. Gadījumos, kad piemērojams 2. punkta a) apakšpunkts, bilancē neiekļauj posteņus, kas paredzēti 9. panta E daļā “Aktīvi” un D daļā “Pasīvi” vai posteņus 10. panta E un K daļā; b) sagatavot vienīgi saīsinātu peļņas un zaudējumu pārskatu, attiecīgos gadījumos atsevišķi norādot vismaz šādus posteņus: i) neto apgrozījums; ii) citi ienākumi; iii) izejvielu un palīgmateriālu izmaksas; iv) personāla izmaksas; v) vērtību korekcijas; vi) citas izmaksas; vii) nodokļi; viii) peļņa vai zaudējumi. 4. Dalībvalstis neatļauj vai neprasa 7.a iedaļas piemērošanu nevienai saimnieciskajai mikrovienībai, kas izmanto 2. un 3. punktā paredzētos atbrīvojumus. 5. Attiecībā uz 1. punktā minētajām sabiedrībām ir uzskatāms, ka gada pārskati, kas sagatavoti saskaņā ar 2., 3. un 4. punktu, sniedz skaidru un patiesu priekšstatu, kā noteikts 2. panta 3. punktā, un līdz ar to 2. panta 4. un 5. punktu šādiem pārskatiem nepiemēro. 6. Ja bilances datumā sabiedrība pārsniedz vai pārstāj pārsniegt divus no trim 1. punktā minētajiem kritērijiem, šis fakts ietekmē 2., 3. un 4. punktā noteiktās atkāpes piemērošanu tikai tad, ja tas notiek gan kārtējā, gan iepriekšējā pārskata gadā. 7. Dalībvalstīm, kuras vēl nav ieviesušas euro, valsts valūtas summu, kura līdzvērtīga 1. punktā norādītajām summām, aprēķina, piemērojot valūtas maiņas kursu, kas publicēts Eiropas Savienības Oficiālajā Vēstnesī dienā, kad stājas spēkā šī direktīva. 8. Kopējo bilanci, kura minēta 1. punkta a) apakšpunktā, veido vai nu 9. panta A līdz E daļā “Aktīvi” minētie līdzekļi, vai 10. panta A līdz E daļā minētie līdzekļi. Ja piemērojams šā panta 2. punkta a) apakšpunkts, kopējo bilanci, kas minēta 1. punkta a) apakšpunktā, veido vai nu 9. panta A līdz D daļā “Aktīvi” minētie līdzekļi, vai 10. panta A līdz D daļā minētie līdzekļi.